Document ID: 32010D0747

ΑΠΌΦΑΣΗ 2010/747/ΚΕΠΠΑ ΤΟΥ ΣΥΜΒΟΥΛΊΟΥ
της 2ας Δεκεμβρίου 2010
για την τροποποίηση της κοινής δράσης 2005/797/ΚΕΠΠΑ και της απόφασης 2009/955/ΚΕΠΠΑ του Συμβουλίου για την αστυνομική αποστολή της Ευρωπαϊκής Ένωσης για τα παλαιστινιακά εδάφη
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 28 και το άρθρο 43 παράγραφος 2,
Εκτιμώντας τα ακόλουθα:
(1)
Στις 14 Νοεμβρίου 2005, το Συμβούλιο υιοθέτησε την κοινή δράση 2005/797/ΚΕΠΠΑ για την αστυνομική αποστολή της Ευρωπαϊκής Ένωσης για τα παλαιστινιακά εδάφη (EUPOL COPPS) (1), για περίοδο τριών ετών. Το επιχειρησιακό στάδιο της EUPOL COPPS άρχισε την 1η Ιανουαρίου 2006. Η κοινή δράση 2005/797/ΚΕΠΠΑ παρατάθηκε μέχρι τις 31 Δεκεμβρίου 2010 με την κοινή δράση 2008/958/ΚΕΠΠΑ (2).
(2)
Η απόφαση 2009/955/ΚΕΠΠΑ του Συμβουλίου (3) προβλέπει ποσό δημοσιονομικής αναφοράς για την κάλυψη των δαπανών που συνδέονται με την EUPOL COPPS για την περίοδο από 1ης Ιανουαρίου έως 31 Δεκεμβρίου 2010. Το εν λόγω ποσό δημοσιονομικής αναφοράς πρέπει να αυξηθεί ώστε να καλύπτει τις επιχειρησιακές ανάγκες της αποστολής.
(3)
Η κοινή δράση 2005/797/ΚΕΠΠΑ και η απόφαση 2009/955/ΚΕΠΠΑ θα πρέπει να τροποποιηθούν αναλόγως,
ΕΚΔΙΔΕΙ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το άρθρο 14 της κοινής δράσης 2005/797/ΚΕΠΠΑ τροποποιείται ως εξής:
«Άρθρο 14
Χρηματοδοτικές ρυθμίσεις
1. Το ποσό δημοσιονομικής αναφοράς που προορίζεται να καλύψει τις δαπάνες που σχετίζονται με την αποστολή EUPOL COPPS για την περίοδο από 1ης Ιανουαρίου έως 31 Δεκεμβρίου 2010 ανέρχεται σε 6 870 000 ευρώ.
2. Η διαχείριση των δαπανών που χρηματοδοτούνται από το ποσό που ορίζεται στην παράγραφο 1 γίνεται σύμφωνα με τις διαδικασίες και τους κανόνες που ισχύουν για τον γενικό προϋπολογισμό της ΕΕ. Επιτρέπεται να συμμετέχουν σε προσκλήσεις υποβολής προσφορών υπήκοοι τρίτων κρατών τα οποία συμμετέχουν στη χρηματοδότηση της αποστολής, υπήκοοι των χωρών υποδοχής και, εάν αυτό απαιτείται λόγω των επιχειρησιακών αναγκών της αποστολής, υπήκοοι γειτονικών χωρών.
3. Ο αρχηγός αποστολής/αστυνομικός επίτροπος προβαίνει σε πλήρη ενημέρωση της Επιτροπής, υπό την εποπτεία της οποίας τελεί, για τις δραστηριότητες που αναλαμβάνονται στο πλαίσιο της σύμβασής του.
4. Οι χρηματοδοτικές ρυθμίσεις τηρούν τις επιχειρησιακές απαιτήσεις της EUPOL COPPS, συμπεριλαμβανομένης της συμβατότητας του εξοπλισμού και της διαλειτουργικότητας των ομάδων της.
5. Οι δαπάνες είναι επιλέξιμες από την έναρξη ισχύος της παρούσας κοινής δράσης.».
Άρθρο 2
Το άρθρο 2 της απόφασης 2009/955/ΚΕΠΠΑ καταργείται.
Άρθρο 3
Η παρούσα απόφαση αρχίζει να ισχύει την ημερομηνία έκδοσής της.
Βρυξέλλες, 2 Δεκεμβρίου 2010.

Labels: 18
2
15
5